**Aştept**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aştept

Trecut-a multă vreme de când nu ţi-am vorbit

Şi întrebări noian am strâns în cuibul meu,

De-nvolburarea clipei atras şi amăgit

Am rătăcit cărarea uitând de drumul Tău.

Mă lupt cu mine, Doamne, să aflu un răspuns,

Să ştiu cum să mă-nalţ, să trec acel hotar,

Încerc din răsputeri să ţin privirea sus

Măcar pentr-o secundă să fiu lângă altar.

De la o vreme, Doamne, parcă îmi caut loc

Mă simt ades străin în casă şi obor,

Aştept de nu ştiu unde semnal spre alt soroc,

Iar sufletul palpită atins de plâns şi dor.

Să-mi spui acum Părinte, de ce voiesc în taină

Să zbor cât mai aproape de zorii noi ce vin?

De ce îmi este sete de rouă şi lumină,

Iar ochii mei visează doar univers divin?

Dar ispitirea aduce mânie-n vocea mea

Şi spun în jur cuvinte care lovesc şi frig,

Mă las târât în neguri şi pătimire grea,

Apoi când să te chem, putere n-am să strig.

Te rog Părinte Sfânt, dă-mi îndrumarea Ta

Să îmi zăresc sălaşul printre furtuni şi-ngheţ,

S-ajung curat, odată, la casa mea din stea

Ce poartă-n raza ei cuvântul Tău de preţ.